b'\n_START_ARTICLE_\nJaka Lakovi\xc4\x8d\n_START_SECTION_\nZa\xc4\x8detki\n_START_PARAGRAPH_\nJaka Lakovi\xc4\x8d je pridobil ko\xc5\xa1arkarsko vzgojo pri ljubljanskem Slovanu. Tam je prvi\xc4\x8d zaigral v letu 1996 in nadaljeval vse do sezone 2001/02, ko je prestopil v novome\xc5\xa1ko Krko, s katero je nastopal tako v slovenskem prvenstvu, kot tudi v Evroligi. \xc5\xbde v svoji krstni sezoni evrolige je zablestel, predvsem pri Krkinem gostovanju v Madridu naproti Real Madridu 18. oktobra 2001, ko jim je zabil neverjetnih 38 to\xc4\x8dk. Je tudi igralec z eno najvi\xc5\xa1jih ocen na eni tekmi Evrolige (55).\n_START_SECTION_\nPanathinaikos\n_START_PARAGRAPH_\nPo krstni evroliga\xc5\xa1ki sezoni je postal zanimiv za najbogatej\xc5\xa1e evropske klube. Sprejel je ponudbo gr\xc5\xa1kega Panathinaikosa, kjer je igral pet sezon, od 2001 do 2006. V Panathinaikosu je bil klju\xc4\x8den igralec mo\xc5\xa1tva, leta 2005 pa je bil tudi imenovan za MVP gr\xc5\xa1kega pokala. Osvojili so kar 4 zaporedna gr\xc5\xa1ka prvenstva (od 2003 do 2006) ter 3 naslove gr\xc5\xa1kega pokala (2003, 2005 in 2006). Verjetno najlep\xc5\xa1e predstave pa je pokazal leta 2005 v evroligi kjer je bil tudi izbran v drugo peterko celotne sezone, torej kot drugi najbolj\xc5\xa1i organizator igre v Evropi.\n_START_SECTION_\nBarcelona\n_START_PARAGRAPH_\nV sezoni 2006/07 se je preselil v \xc5\xa0panijo, kjer je za Barcelono igral do leta 2011. Kot igralec Barcelone pa je v tekmi proti Real Madridu 22. 11. 2007 nanizal tudi 10 skokov. Tu je leta 2010 pri\xc5\xa1el najve\xc4\x8dji klubski uspeh kariere - osvojitev Evrolige. Poleg tega je z Barcelono dvakrat slavil zmago v \xc5\xa1panskem prvenstvu (2009 in 2011) ter kar trikrat v pokalu (najprej 2007 ter nato \xc5\xa1e zaporedoma 2010 in 2011).\n_START_SECTION_\nProti koncu\n_START_PARAGRAPH_\nVsekakor je Lakovi\xc4\x8d igralski vrhunec dosegel v \xc5\xa0paniji, vendar je bil tako vrhunski igralec, da je lahko tudi \xc5\xa1e kasneje, proti svojemu igralskemu zenitu, nastopal \xc5\xa1e nekaj let in kariero nadaljeval v \xc5\xa1e vedno mo\xc4\x8dnih prvenstvih z dokaj visoko igralno minuta\xc5\xbeo. Po \xc5\xa0paniji so se tudi za\xc4\x8dele kazati posledice dolgoletnih naporov preko pogostej\xc5\xa1ih po\xc5\xa1kodb. Sledila je za Jako zadnja sezona igranja v evroligi: v sezonah 2012/13 in 2013/2014 je nastopal za tur\xc5\xa1ki Galatasaray. Sledilo je igranje tudi za italjanski Avelino, sezono 2014-15 pa je kon\xc4\x8dal pri Juretu Zdovcu in Domnu Lorbku v tur\xc5\xa1kem Royal Hal Gazientep.       _NEWLINE_Igral je na nekaj slovenskih in treh gr\xc5\xa1kih All Star tekmah (2003, 2005, 2006)._NEWLINE_V svoji zadnji igralski sezoni, to je sezoni 2015/16, je nastopal za B ekipo Barcelone kjer je obenem pomagal kot pomo\xc4\x8dnik trenerja. Tako se je \xc5\xa1e pred koncem igranja za\xc4\x8del posve\xc4\x8dati trenerski vlogi. Sredi leta 2016 je oznanil konec dolgoletne igralske kariere.\n_START_SECTION_\nMladinci\n_START_PARAGRAPH_\nZa izbrano vrsto Slovenije je zaigral \xc5\xbee kot mladinec. Nastopil je v selekcijah do 18, 20 in 22 let starosti. Leta 1998 je v starostni skupini do 22 let osvojil srebrno medaljo na mladinskem prvenstvu v Italiji pod vodstvom trenerja Zorana Marti\xc4\x8da.\n_START_SECTION_\n\xc4\x8clani\n_START_PARAGRAPH_\nLakovi\xc4\x8d je bil redni \xc4\x8dlan slovenske reprezentance vse od leta 2001 in do 2013. V svojih zadnjih letih je bil tudi njen kapetan. Z njo se je udele\xc5\xbeil vseh ve\xc4\x8djih tekmovanj v tistem \xc4\x8dasu, tako je zabele\xc5\xbeil sedem zaporednih nastopov na EP-jih, in sicer 2001, 2003, 2005, 2007, 2009, 2011 in 2013. Nastopil je tudi na prvih dveh svetovnih prvenstvih na katerih je zaigrala Slovenija. To je bilo na SP 2006 in na SP 2010.  _NEWLINE_Z  880 to\xc4\x8dkami na 86 uradnih tekmah je eden najbolj\xc5\xa1ih strelcev slovenske reprezentance vseh \xc4\x8dasov. \xc4\x8cetrto mesto na EP na Poljskem leta 2009 je bil najve\xc4\x8dji uspeh slovenske \xc4\x8dlanske reprezentance v \xc4\x8dasu njegove generacije.\n_START_SECTION_\nJaka Lakovi\xc4\x8d kot trener\n_START_PARAGRAPH_\n\xc5\xbde pred koncem aktivnega igranja se je odlo\xc4\x8dil za trenerski poklic in s tem za obstanek v ko\xc5\xa1arki.\n_START_SECTION_\nKlub\n_START_PARAGRAPH_\nNajprej je bil pomo\xc4\x8dnik trenerja Barcelonine B ekipe, v sezoni 2016-17 je asistiral glavnemu trenerju Alfredu Julbeju.. Avgusta 2017 pa je postal pomo\xc4\x8dnik glavnega trenerja Carlosa Durana pri \xc5\xa1panskem prvoliga\xc5\xa1u Bilbau. Zatem se je preselil v Nem\xc4\x8dijo kjer je leta 2019 postal glavni trener v Ulmu in s tem pri\xc4\x8del samostojno trenersko pot. Tam med drugimi na\xc4\x8deluje \xc5\xa1e enemu slovenskemu legionarju, za Ulm igra reprezentant Zoran Dragi\xc4\x87.\n_START_SECTION_\nReprezentanca\n_START_PARAGRAPH_\nLeta 2016 je postal pomo\xc4\x8dnik slovenskega selektorja Koko\xc5\xa1kova. V tej vlogi je naslednje leto sodeloval pri osvojitvi naslova prvakov na EP 2017. Tako je kon\xc4\x8dno pri\xc5\xa1el do tako \xc5\xbeelene medalje, ki se mu je za \xc4\x8dasa igranja izmuznila.\n_START_SECTION_\nOsebno\n_START_PARAGRAPH_\nOd jeseni 2007 prijateljuje s katalonsko ko\xc5\xa1arkarico (tudi biv\xc5\xa1o slovensko reprezentantko) Heleno Boada. Po ve\xc4\x8dletnem izven zakonskem partnerstvu sta se leta 2016 poro\xc4\x8dila. Nato so pri\xc5\xa1li otroci. S Heleno sta najprej septembra 2016 dobila sinova dvoj\xc4\x8dka, Pol in Luka, nato pa decembra 2018 \xc5\xa1e deklico Mio.'